**Clipa de zbor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost o zi în care s-a oprit

din curgerea spre-apusul veșniciei,

eternul Timp fiind prea obosit

de mersul printre aștrii galaxiei.

Era semnalul lor, cel așteptat

de veacuri strecurate în uitare,

iar în Tenebre s-a ținut un sfat

și-au hotărât pe Timp să îl omoare.

Curând, au fost trimise pe Pământ,

ca bestii ce n-ai crede că există,

ieșind, în noaptea zilei, din mormânt,

războinici dintr-o lume cabalistă.

Dar, într-o clipă, s-a deschis în cer

o poartă, iar pe puntea luminoasă,

au coborât, pe trepte de mister,

femei cu-nfățișare bătăioasă.

În lupta aprigă ce s-a purtat,

au fost neînfricate și rapide,

iar arma lor lăsa pietrificat

orice dușman, cu raza ce ucide.

S-a terminat, iar cerul s-a deschis,

primindu-le-‘napoi pe amazoane,

dar uneia, să stea i-a mai permis

s-aștepte, printre groaznicele stane

ca timpul să își doarmă, liniștit

un somn cu Erele cuprinse-n vise

ce-aveau decor al Sursei răsărit

din vremea când Nimicul mai trăise.

Cât l-a vegheat, i-a fost îndeajuns

ca-n inimă iubirea să-i pătrundă,

și-n suflet să își caute răspuns

la tot ce simte-n corp că o inundă.

A sărutat șuvițele de ani

și le-a-mpletit în păru-i de zeiță,

l-a mângâiat pe umerii spartani,

și i-a cântat, cu vocea-i de domniță:

“Trezește-te, acum, iubitul meu,

te-aștept să vii din lumea ta de vise

la mine, și să fiu, de-acum, doar eu,

o clipă dintre erele promise;

Voi fi, în tine, clipa de-nceput,

de azi, din viitor, de cât durează

o clipă ce a fost, dar n-a trecut

pe calea ce, din ceruri, luminează.”

“Te-am auzit, iubita mea, te știu,

ice am să-ți spun acum nu e-ntr-o pripă:

cu tine, împreună vreau să fiu

în zborul meu din fiecare clipă.”